Rīgas Daugavas pamatskola

Aglonas iela 57, Rīga, LV-1057, tālrunis 67474411, 67474410, e‑pasts: rdps@riga.lv

IEKŠĒJIE NOTEIKUMI

Rīgā

|  |  |  |
| --- | --- | --- |
| 29.08.2025. |  | Nr. PSS-25-10-nts |

**Tehnisko līdzekļu izmantošanas kārtība**

*Izdoti saskaņā ar 2024.gada 07.novembra grozījumiem*

*Izglītības likuma 36. pantā un Ministru kabineta 2023. gada 22. augusta noteikumu Nr. 474*

*“Kārtība, kādā nodrošināma izglītojamo profilaktiskā*

*veselības aprūpe, pirmā palīdzība un drošība izglītības*

*iestādēs un to organizētajos pasākumos” 15. punktu*

1. **Vispārīgie jautājumi**
2. Noteikumi nosaka nosacījumus un kārtību, kādā Rīgas Daugavas pamatskolā (turpmāk – skola), īstenojot izglītības programmas, kā arī ar tām saistītos mācību un audzināšanas pasākumus, izmanto tehniskos līdzekļus (mācību un audzināšanas procesā un saziņā izmantojamās tehniskās ierīces, tai skaitā informācijas un komunikācijas tehnoloģijas, iekārtas, robotikas detaļas un programmatūra)[turpmāk – noteikumi].
3. Noteikumu mērķis ir paaugstināt mācību procesa efektivitāti un kvalitāti, veicināt tehnoloģiju apzinātu, sistemātisku un stratēģisku integrāciju, uzlabot izglītojamo koncentrēšanās spējas, mazināt novēršanās riskus, novērst digitālo emocionālo vardarbību.
4. Noteikumi attiecas uz visiem izglītojamiem un pedagoģisko personālu, kā arī citiem darbiniekiem ciktāl tas nepieciešams, lai nodrošinātu vienotu kārtību, uzraudzību un labu piemēru izglītojamajiem.
5. Izglītojamo likumiskajiem pārstāvjiem ir pienākumus ievērot noteikumus un sadarboties ar izglītības iestādi, piedalīties izglītības mērķu sasniegšanā, izskaidrojot izglītojamiem šo kārtību un tās mērķi, noteikumu īstenošanas nosacījumus.
6. Noteikumi ir daļa no skolas iekšējās kārtības noteikumiem attiecībā uz būtisku jautājumu izglītības iestādes darbā par tehnisko līdzekļu izmantošanu.
7. **Tehnisko līdzekļu lietošana mācību laikā**
8. Pirmsskolas vecuma un 1.-6. klases izglītojamiem (turpmāk arī – jaunāko klašu izglītojamie) ir aizliegts lietot mobilos tālruņus, izņemot gadījumus, kad pedagogs ir atļāvis tos izmantot izglītības procesā. Vispārējais aizliegums attiecas uz mācību procesu un skolas vidi, tās telpām un teritoriju, tostarp starpbrīžiem, kā arī skolas organizētajos un atbalstītajos pasākumos un ekskursijās (to norises vietās).
9. Mobilajiem tālruņiem ir pielīdzināmas arī citas līdzīgas tehniskās ierīces, kas pēc būtības ir saistītas ar šī aizlieguma mērķa sasniegšanu, kā piemēram, viedtālruņi, viedpulksteņi, austiņas, viedkameras, spēļu konsoles, e-lasītāji, datortehnika, planšetdatori, droni un citas saziņā, informācijas apstrādē un izklaidē izmantojamās ierīces (turpmāk – ierīce).
10. Skolas **7. - 9.klases** izglītojamiem (turpmāk arī – vecāko klašu izglītojamie) **stundu un citu mācību aktivitāšu laikā, tostarp** skolas organizētajos un atbalstītajos pasākumos un ekskursijās (to norises vietās), **mobilos tālruņus un citas ierīces lietot ir aizliegts,** izņemot gadījumus, kad pedagogs ir atļāvis tos izmantot izglītības procesā**.**
11. Ja pedagogs atļauj ierīču izmantošanu (piemēram, informācijas meklēšanai, prezentāciju sagatavošanai, mācību aplikāciju izmantošanai), izglītojamie lieto tās **klusumā** (skaņa izslēgta vai ar austiņām, ja nepieciešams) un **tikai atbilstošajam uzdevumam.**
12. Skolas **7.–9. klases** izglītojamie drīkst lietot **mobilos tālruņus un citas ierīces pēc stundas vai mācību akti**vitātes beigām, tostarp starpbrīžos un pēc stundu aktivitātēs saskaņā ar šo noteikumu 3.**nodaļā** noteikto kārtību.
13. Ja stundas **vai citas mācību akti**vitātes laikā rodas nepieciešamība pēc neparedzētas saziņas (piemēram, neatliekams zvans), izglītojamais lūdz **atļauju** pedagogam, lai veiktu zvanu ārpus klases vai attiecīgās nodarbības, netraucējot pārējo stundu un mācību procesa gaitu. Izņēmuma gadījumi tehnisko līdzekļu lietošanā izglītojamiem īpašos gadījumos piemērojami saskaņā ar šo noteikumu 4. nodaļu.
14. Pirmsskolas vecuma un 1.-6.klases izglītojamiem, ierodoties uz stundu, mobilie tālruņi un citas ierīces ir **izslēgtas vai klusuma režīmā tiek novietotas īpašā skolas izveidotā ierīču uzglabāšanas vietā –** **telefonu glabāšanas kaste ar nodalījumiem,** ja vien pedagogs nav noteicis citādi.
15. Skolas **7.–9. klases** izglītojamiem, ierodoties uz stundu, mobilie tālruņi un citas ierīces ir **izslēgti vai klusuma režīmā somā vai īpašā skolas izveidotā ierīču uzglabāšanas vietā - telefonu glabāšanas kaste ar nodalījumiem ,** ja vien pedagogs nav noteicis citādi.
16. Mācību laikā **aizliegts** fotografēt, filmēt vai audioierakstīt stundu vai nodarbību gaitu ar personīgajiem tālruņiem vai citām ierīcēm bez skolas administrācijas un attiecīgā pedagoga atļaujas.

**III. Tehnisko līdzekļu ierobežojumi ārpus mācību laika**

1. **Skolas** 1. - 6. klašu izglītojamiem starpbrīžu laikā aizliegts lietot mobilos telefonus vai citas ierīces – tās paliek izslēgtas vai režīmā “bez skaņas” glabāšanā līdzmācību dienas beigām*.*
2. Ja skolas 1. - 6. klašu izglītojamam starpbrīdī nepieciešama saziņa ar pedagogu, medmāsu vai citu darbinieku (piemēram, lai ziņotu par pēkšņu sliktu pašsajūtu), to veic tieši pie attiecīgā darbinieka, **neizmantojot mobilo tālruni vai ierīci.**
3. Izglītojamo likumiskie pārstāvji (turpmāk arī – vecāki) ir aicināti nezvanīt un nerakstīt jaunāko klašu izglītojamiem mācību laikā un starpbrīžos, bet nepieciešamības gadījumā sazināties ar skolas administrāciju (kontakti : lietvede – 64474410; ēkas uzraugi pamatskolas ēkā – 67474409; ēkas uzraugi internāta ēkā – 67474406).
4. **Skolas 7. - 9. klašu izglītojamie** starpbrīžos **drīkst lietot** mobilos telefonus vai citas ierīces, **ievērojot mērenību un cieņu** pret apkārtējiem. Netrokšņot (skaņa izslēgta vai austiņas), neizrādīt citiem neatbilstošu saturu, netraucēt skolas kārtību u.tml.
5. Ja tiek novērots, ka vecāko klašu izglītojamie starpbrīžos pārmērīgi izmanto ierīces (piemēram, spēlējot skaļas spēles), pedagogs vai cits darbinieks izsaka aizrādījumu un lūdz neizmantot ierīci šādiem mērķiem.
6. **Internāta grupās un pēcstundu aktivitātes: skolas 1.–6. klašu izglītojamiem** ir spēkā mobilo telefonu vai citu ierīču lietošanas aizliegums, izņemot, ja konkrētās aktivitātes pedagogs nav devis atļauju ierīci izmantot mācību nolūkiem. Internāta grupās jaunāko klašu izglītojamie neizmanto ierīces spēlēm – tā vietā pedagogs var piedāvāt galda spēles, grāmatas vai citas aktivitātes.
7. **Vecāko klašu** izglītojamie pēc stundu beigām drīkst izmantot mobilos telefonus vai citas ierīces, **ja tas netraucē** tā brīža aktivitātei vai citiem izglītojamiem. Piemēram, ja ir laiks līdz pēcstundu nodarbības sākumam, 7.–9. klases izglītojamais drīkst klusi klausīties mūziku ar austiņām vai pārbaudīt ziņojumus ierīcē, neradot apkārtējo troksni vai novēršot citu uzmanību.
8. Ja notiek **pēcstundu nodarbība** (pulciņš, fakultatīvs u.tml.), attiecīgais **pedagogs nosaka** konkrētās aktivitātes laikā pieļaujamo ierīču lietošanu – līdzīgi kā mācību stundā.
9. Nodarbībās, kas nav saistītas ar IT (piemēram, mākslas, sporta), ierīce tiek nolikta malā visas nodarbības garumā, savukārt tehnoloģiju nodarbībās (piemēram dizains un tehnoloģijas) drīkst lietot datorus un specifiskās ierīces atbilstoši uzdevumam saskaņā ar pedagoga norādījumiem.
10. **Skolas pasākumos un ekskursijās:** kopīgos skolas pasākumos (svinīgajos uzvedumos, koncertos, sporta dienās u.c.) **visu klašu izglītojamie, kas piedalās attiecīgajā pasākumā,** mobilos telefonus vai citas ierīces nelieto. A**izliegts** bez atļaujas filmēt vai fotografēt uzstāšanos vai citus izglītojamos. Ja pasākums to paredz (piemēram, foto konkurss, viktorīna ar viedierīcēm), pasākuma vadītājs paziņo, kad un kā drīkst lietot ierīces.
11. **Ekskursiju un mācību braucienu laikā** vecāko klašu izglītojamie drīkst lietot ierīces mācību pasākuma norises laikā **ar pedagoga atļauju,** piemēram, lai fotografētu attēlus projekta darbam vai sazinātos ārkārtas gadījumā.
12. Brauciena laikā autobusā vecāko klašu izglītojami drīkst izmantot ierīces, piemēram, austiņas mūzikas klausīšanai, ja tas netraucē līdzbraucējiem, savukārt jaunāko klašu izglītojamiem ierīces paliek pedagoga uzraudzībā ekskursijas laikā.
13. Katra pasākuma atbildīgais pedagogs pirms aktivitātes sākuma informē izglītojamos, kā tiks piemēroti šie noteikumi konkrētajā situācijā.

**IV. Izņēmuma gadījumi tehnisko līdzekļu lietošanai**

1. Atsevišķos gadījumos ir pieļaujama tehnisko līdzekļu izmantošana un lietošana, ja tas nepieciešams izglītojamā veselībai, drošībai vai īpašām izglītības vajadzībām. Šādos izņēmuma gadījumos izglītojamais (viņa likumiskais pārstāvis) **iepriekš informē skolu** (internāta skolotāju vai administrāciju) un saņem atļauju.
2. Veselības vajadzības: izglītojamiem, kuriem ir īpašas medicīniskas vajadzības, drīkst lietot personīgās ierīces šo vajadzību nodrošināšanai. Piemēram, diabēta slimniekam atļauts izmantot viedierīci glikozes līmeņa monitora nolasīšanai vai insulīna sūkņa pārraudzībai; izglītojamam ar dzirdes traucējumiem atļauts lietot īpašas austiņas vai viedpalīglīdzekli, kas savienots ar dzirdes aparātu; izglītojamais ar panikas lēkmēm drīkst ārkārtas situācijā piezvanīt vecākiem vai ārstam. Šādos gadījumos vecāki rakstiskiinformē skolu par izglītojamā veselības stāvokli un nepieciešamību lietot ierīci.
3. Ievērojot izglītojamo privātumu, attiecīgie pedagogi tiek informēti par izglītojamo, kam atļauts, piemēram, pārbaudīt veselības lietotnes vai turēt ierīci ieslēgtu vibrācijas režīmā neatliekamu ziņojumu saņemšanai.
4. **Īpašas izglītības vajadzības un atbalsts:** izglītojamiem ar mācīšanās traucējumiem vai funkcionāliem traucējumiemvar atļaut izmantot tehnoloģijas, kas palīdz izglītības procesā. Piemēram, disleksijas gadījumā izglītojamais drīkst lietot planšeti ar teksta pārvēršanas runā programmu lasīšanas uzdevumos; valodas grūtību gadījumā var lietot tulkošanas ierīces vai elektronisku vārdnīcu; kustību traucējumu gadījumā – speciālu planšeti rakstīšanai.
5. Šo izņēmumu īpašām vajadzībām saskaņo **individuāli ar skolas atbalsta personālu** (speciālo pedagogu, logopēdu u.c.) un internāta skolotāju, izstrādājot individuālu atbalsta plānu. Atļauja lietot attiecīgo ierīci tiek **fiksēta rakstiski** un pedagogi tiek informēti, lai nepamatoti neierobežotu šo izglītojamo iespējas. Ierīci drīkst izmantot **tikai tam paredzētajam nolūkam** un tā nedrīkst traucēt citiem (piemēram, ja izmanto planšeti rakstīšanai, nav atļauts ar to piekļūt internetam bez uzraudzības).
6. **Neatliekami saziņas gadījumi:** ja izglītojamam steidzami nepieciešama saziņa ar vecākiem vai aizbildņiem stundas vai nodarbības laikā (piemēram, pēkšņa nepieciešamība doties prom, ārkārtas situācija ģimenē u.tml.), to var izdarīt, **iesaistot skolas personālu šādu darbību veikšanai:**

 **33.1. skolas** 1.–6. klašu izglītojamo vietā nepieciešamos zvanus veic **pedagogs vai skolas administrācija;**

 33.2. skolas 7.–9. klašu izglītojamiem īpašos gadījumos var atļaut **īsu, kontrolētu** zvanu. Jebkurā gadījumā izglītojamais lūdz atļauju pedagogam **pirms** veikt šādu zvanu vai ziņojumu.

1. Situācijās, kad vecākiem (likumiskiem pārstāvjiem) nepieciešams nekavējoties sazināties ar bērnu mācību laikā, **ieteicams zvanīt skolas administrācijai,** kas nodod ziņu izglītojamam, nezvanot pa tiešo uz viņa mobilo telefonu (jo tas būs izslēgts vai pie **pedagoga**). Šāda kārtība nodrošina, ka neatliekama saziņa notiek, **netraucējot mācību procesu** un vienlaikus izglītojamais tiek pasargāts no iespējamas satraukuma pilnas ziņas saņemšanas vienatnē.
2. **Citi īpaši gadījumi:** ja rodas neparedzēta situācija, ko šajos noteikumos nav iespējams tieši paredzēt, skolas administrācija, apspriežoties ar iesaistītajiem pedagogiem , vecākiem vai likumiskiem pārstāvjiem, var atļaut īpašu gadījumu īslaicīgu izņēmumu no noteikumiem. Šādos gadījumos atļauja tiek dota **konkrētai situācijai un uz noteiktu laiku,** skaidri nosakot nosacījumus izglītojamam. Pēc īpašās situācijas atrisināšanās spēkā atkal stājas vispārējie ierobežojumi.

**V. Speciālo tehnoloģiju izmantošana**

1. Izglītības procesā skola var izmantot dažādas specializētas tehnoloģijas (virtuālās realitātes iekārtas, robotikas komplekti, 3D printeri, interaktīvās tāfeles, planšetdatori u.c.), kas bagātina mācību procesu.
2. Skola nodrošina, ka **digitālās pratības** iemaņas un tehnoloģijas tiek lietotas izglītojoši, nevis izklaidējoši.
3. **Skolas stacionārie datori un planšetdatori:** datorikas klasēs, bibliotēkā un citās telpās pieejamie **skolas datori** drīkst tikt izmantoti tikai mācību nolūkiem, **pedagoga** vai bibliotekāra uzraudzībā. Izglītojamie ievēro iekšējos noteikumus par datortīkla lietošanu (atbilstoši drošai interneta lietošanai, bez neatļautu vietņu apmeklēšanas, failu lejupielādes u.tml.).
4. **Planšetdatorus** vai klēpjdatorus, kurus skola izsniedz stundās, mācību nodarbībās vai projektu darbam, izmanto tikai dotā uzdevuma veikšanai. Pēc uzdevuma izpildes tos nodod atpakaļ atbildīgajam pedagogam vai IT administratoram.
5. **Aizliegts** instalēt savas programmas vai mainīt iestatījumus skolas ierīcēs bez atļaujas. Ja izglītojamais izmanto personīgo datoru mācību vajadzībām skolā, tas atbilst skolas IT drošības prasībām (piemēram, atjaunināta antivīrusa klātbūtne) un to pieslēgt skolas tīklam drīkst tikai ar administrācijas un atbildīgā pedagoga atļauju.
6. **Virtuālās realitātes (VR) un papildinātās realitātes (AR) iekārtas:** VR brilles un ar tām saistītās ierīces izglītojamie izmanto **saskaņā ar pedagoga norādījumiem un uzraudzībā.** Pirms VR iekārtu lietošanas izglītojamiem izskaidro drošības noteikumus: ierīci lieto sēžot vai stāvot drošā zonā, **nepārvietojoties,** bez citu izglītojamo iesaistes vadības laikā, lai izvairītos no negadījumiem un savainošanās; briļļu lietošanas laiks ir ierobežots (parasti 5–10 minūtes vienam izglītojamam nepārtraukti), lai neradītu acu un vestibulārā aparāta pārslodzi.
7. **Atbildīgais pedagogs (laborants)** pirms mācību stundas vai nodarbības pārbauda iekārtu tehnisko stāvokli un pārliecinās, ka saturā nav vecumam nepiemērotu vai veselībai kaitīgu elementu (piemēram, VR simulācijas ar spilgtiem gaismas uzplaiksnījumiem netiek dotas izglītojamiem ar epilepsijas risku). Izglītojamie **nedrīkst patvaļīgi** ieslēgt vai mainīt VR programmas – to dara pedagogs vai norīkots tehniskais asistents. Pēc lietošanas iekārtas rūpīgi novieto tam paredzētā kastē vai statīvā. **AR tehnoloģijas** (piemēram, planšetē skatāmi 3D modeļi caur speciālām aplikācijām) arī izmanto tikai mācību uzdevumos pedagoga uzraudzībā.
8. **Citas specializētas iekārtas un materiāli:** ja skola ievieš citas jaunas tehnoloģijas (piemēram**, 3D printeri,** CNC gravētāju, u.c.), to izmantošanas kārtība tiek **papildus noteikta atsevišķos instrukciju dokumentos** vai šo noteikumu pielikumā. Ierīces lieto **tikai atbildīgā pedagoga klātbūtnē,** ievērojot drošību (piemēram, aizsargbrilles, ja nepieciešams, lietošanas laika ierobežojumi).

**VI. Administratīvā uzraudzība**

1. Skolas administrācija, pedagogi un citi norīkoti darbinieki ir atbildīgi par šo noteikumu izpildes uzraudzību. Pedagogam ir pienākums **pārliecināties**, ka stundā un starpbrīžos netiek pārkāpti ierobežojumi. Skolas dežuranti un atbildīgie darbinieki uzrauga koplietošanas telpas (gaiteņus, garderobes, ēdnīcu). Izglītojamo **pienākums** ir ievērot šos noteikumus.
2. Ja noteikumi tiek pārkāpti, skola piemēro saprātīgas, pakāpeniskas audzinoša rakstura sekas saskaņā ar šo noteikumu pielikumu*,* vienlaikus izglītojot par atbildīgu tehnoloģiju lietošanu. Izglītojamiem mācību ietvaros var lūgt sagatavot uzdevumus, piemēram, izstrādāt nelielu prezentāciju par gudru tehnoloģiju lietošanu vai palīdzēt organizēt klases pasākumu bez viedierīcēm – lai veicinātu izpratni no paša pieredzes.
3. **Informēšana un profilakse:** Skola nodrošina, ka visi izglītojamie un viņu vecāki (likumiskie pārstāvji) tiek **iepazīstināti** ar šiem noteikumiem mācību gada sākumā (piemēram, klases sapulcēs, vecāku (likumisko pārstāvju) sapulcēs, elektroniskajā žurnālā). Noteikumu galvenie punkti ir izvietoti arī **redzamās vietās** skolā (piemēram skolas mājaslapā). Pedagogi regulāri **atgādina** izglītojamiem par ierīču lietošanas kārtību, īpaši pēc brīvlaikiem vai ja novērots pārkāpumu pieaugums. Preventīvi pasākumi ietver arī izglītojošas aktivitātespar digitālo veselību un drošību tiešsaistē, lai izglītojamie paši izprot ierobežojumu nozīmi.
4. **Reaģēšana uz pārkāpumiem:** ja pedagogs vai cits darbinieks konstatē noteikumu pārkāpumu, viņš reaģē atbilstoši pārkāpuma smagumam. **Nelielu pārkāpumu** gadījumā (piemēram, izglītojamais aizmirsis izslēgt mobilo telefonu vai citu ierīci vai tas iezvanās stundas laikā, vai starpbrīdī jaunāka klašu izglītojamā rokās redzēts mobilais telefons) parasti pietiek ar **mutisku aizrādījumu vai atgādinājumu.** Izglītojamam tiek lūgts **nekavējoties novērst** pārkāpumu (izslēgt iekārtu, nolikt to somā utt.). **Pedagogs** pārrunā ar izglītojamo situāciju, uzsverot noteikumu nozīmi (īpaši, ja tas ir pirmo reizi). **Nopietnāku vai atkārtotu pārkāpumu** gadījumā tiek piemērotas audzinoša rakstura pasākumi saskaņā ar noteikumu pielikumu.

**VII. Noslēguma jautājums**

1. Noteikumi stājas spēkā 2025. gada 1.septembrī.

|  |  |
| --- | --- |
|  |  |
| Rīgas Daugavas pamatskolas vadītāja/direktore (izglītības jomā)  | N.Sitņika |

|  |
| --- |
| Kaša 26594515Čekanovska 67474407   |